CELEX: 32019D2098
Language: hu
Date: 2019-11-28 00:00:00
Title: A Bizottság (EU) 2019/2098 végrehajtási határozata (2019. november 28.) az Unióból származó és valamely harmadik országba történő beléptetésük elutasítását követően oda visszaküldött, emberi fogyasztásra szánt állati eredetű termékek szállítmányaira vonatkozó átmeneti állategészségügyi követelményekről (az értesítés a C(2019) 8092. számú dokumentummal történt) (EGT-vonatkozású szöveg)

9.12.2019   
               
               
                  HU
               
               
                  Az Európai Unió Hivatalos Lapja
               
               
                  L 317/111
               
            
         A BIZOTTSÁG (EU) 2019/2098 VÉGREHAJTÁSI HATÁROZATA
         (2019. november 28.)
         az Unióból származó és valamely harmadik országba történő beléptetésük elutasítását követően oda visszaküldött, emberi fogyasztásra szánt állati eredetű termékek szállítmányaira vonatkozó átmeneti állategészségügyi követelményekről
         (az értesítés a C(2019) 8092. számú dokumentummal történt)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állategészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke 5. pontja harmadik franciabekezdésére,
         mivel:
         
                     (1)
                  
                  
                     A 2002/99/EK irányelv megállapítja az emberi fogyasztásra szánt állati eredetű termékek harmadik országokból az Unióba történő behozatalára irányadó általános állategészségügyi szabályokat. Az irányelv különösen úgy rendelkezik, hogy a Bizottság fogadjon el az ilyen termékek behozatalának egyes típusaira vonatkozó szabályokat. Az említett irányelvben megállapított állategészségügyi szabályok nem érintik a 97/78/EK tanácsi irányelvben (2) meghatározott, állategészségügyi ellenőrzésekre vonatkozó szabályokat, és azokkal párhuzamosan alkalmazandók.
                  
               
                     (2)
                  
                  
                     A 97/78/EK irányelv megállapítja a harmadik országokból az Unióba behozott állati eredetű termékek – és ezen belül a 2002/99/EK irányelv hatálya alá tartozó termékek – szállítmányainak állategészségügyi ellenőrzésére irányadó szabályokat. A 97/78/EK irányelv 15. cikke értelmében a tagállamok bizonyos feltételek mellett engedélyezhetik az ilyen, harmadik ország által visszautasított termékek újbóli behozatalát. E feltételek közé tartoznak a bizonyítványokra vonatkozó követelmények, melyek célja a köz- és állategészségügyi védelem biztosítása.
                  
               
                     (3)
                  
                  
                     Az (EU) 2017/625 európai parlamenti és tanácsi rendelet (3)2019. december 14-i hatállyal hatályon kívül helyezte a 97/78/EK irányelvet. A szóban forgó rendelet létrehozta az agrár-élelmiszeripari láncra vonatkozó uniós jogszabályok helyes alkalmazásának ellenőrzését szolgáló hatósági ellenőrzések és más hatósági tevékenységek új jogi keretét. A rendelet szabályokat állapít meg többek között az Unióba belépő állati eredetű termékek – ezen belül élelmiszerek – szállítmányainak hatósági ellenőrzésére vonatkozóan. Emellett az (EU) 2016/429 európai parlamenti és tanácsi rendelet (4)2021. április 21-i hatállyal hatályon kívül helyezte a 2002/99/EK irányelvet. Az (EU) 2016/429 rendelet az állatbetegségek megelőzésére vonatkozó szabályokat állapít meg, beleértve az állati eredetű termékek Unióba történő beléptetésére vonatkozó szabályokat is. Az említett két rendeletben megállapított szabályokat egymással párhuzamosan kell alkalmazni, de míg az (EU) 2017/625 rendeletben megállapított szabályok jellegüket tekintve horizontálisak, az (EU) 2016/429 rendeletben meghatározott szabályok – lévén, hogy az állatok egészségével foglalkoznak – inkább ágazatspecifikus jellegűek.
                  
               
                     (4)
                  
                  
                     Az (EU) 2017/625 rendelet értelmében a nemrégiben elfogadott (EU) 2019/2074 felhatalmazáson alapuló bizottsági rendelet (5) [C(2019)6749] kiegészítő szabályokat állapított meg az Unióból származó és valamely harmadik országba történő beléptetésük elutasítását követően oda visszaküldött állat- és áruszállítmányok hatósági ellenőrzésének elvégzésére vonatkozóan. Az említett kiegészítő szabályok annak biztosítására szolgálnak, hogy a visszaküldött szállítmányok megfeleljenek többek között az állategészségügyi követelményeknek, és az uniós állategészségügyi szabályokban foglalt követelményekre hivatkoznak. Az említett felhatalmazáson alapuló rendelet – az (EU) 2017/625 rendelet alkalmazásának kezdőnapjához igazodva – 2019. december 14-től alkalmazandó.
                  
               
                     (5)
                  
                  
                     A 2002/99/EK irányelv végrehajtására irányuló bizottsági jogi aktusok jelenleg nem állapítanak meg egyedi állategészségügyi követelményeket az Unióból exportált és harmadik országok által visszautasított állati eredetű termékek Unióba való újbóli behozatalára vonatkozóan. Ezért a jogbiztonságnak az emberi fogyasztásra szánt, az Unióból exportált és harmadik országok által visszautasított állati eredetű termékek szállítmányaira vonatkozó állategészségügyi követelmények tekintetében történő megteremtése, valamint annak biztosítása érdekében, hogy a lehetséges állategészségügyi kockázatok 2019. december 14. után, azaz a 97/78/EK irányelv hatályon kívül helyezését követően mérséklődjenek, helyénvaló meghatározni a szóban forgó szállítmányok Unióba történő újbóli behozatalára vonatkozó állategészségügyi követelményeket.
                  
               
                     (6)
                  
                  
                     A termékek harmadik országokban történő kirakodása, tárolása és újbóli berakodása nem eredményezheti a 2002/99/EK irányelv I. mellékletében felsorolt egyes állatbetegségek kórokozói Unióba történő behurcolásának és ottani elterjedésének kockázatát.
                  
               
                     (7)
                  
                  
                     Helyénvaló úgy rendelkezni, hogy az emberi fogyasztásra szánt állati eredetű termékek szállítmányainak származási helye – az exportáló tagállam illetékes hatósága által kibocsátott eredeti okmányokon kívül – annak az eredeti hatósági bizonyítványnak az elektronikus megfelelője alapján is ellenőrizhető legyen, amelyet a hatósági ellenőrzéseknek az (EU) 2017/625 rendelet 131. cikkében említett és az (EU) 2019/1715 bizottsági végrehajtási rendelet (6) által létrehozott információkezelési rendszere (IMSOC) keretében nyújtottak be.
                  
               
                     (8)
                  
                  
                     A harmadik országba történő beléptetésük elutasítását követően az Unióba visszaszállított, emberi fogyasztásra szánt állati eredetű termékek szállítmányai tekintetében indokolt lehetővé tenni, hogy azokat az Unión belüli rendeltetési helyükre szállítsák, amennyiben az Unión belüli rendeltetési hely szerinti illetékes hatóság hozzájárul a szállítmány fogadásához.
                  
               
                     (9)
                  
                  
                     Biztosítani szükséges, hogy a harmadik országba történő beléptetésük elutasítását követően az Unióba visszaküldött, emberi fogyasztásra szánt állati eredetű termékek szállítmányai megérkezzenek az Unión belüli rendeltetési helyükre. Ezért helyénvaló úgy rendelkezni, hogy az (EU) 2019/1666 felhatalmazáson alapuló bizottsági rendeletben (7) meghatározott eljárási követelmények alkalmazandók legyenek a szállítmányoknak az Unióba való beléptetésük szerinti határállomásról a rendeltetési létesítménybe történő szállítására és megérkezésére is.
                  
               
                     (10)
                  
                  
                     Az e végrehajtási határozatban megállapított állategészségügyi követelményeket 2021. április 21-ig célszerű alkalmazni, mivel az (EU) 2016/429 rendelet, valamint a harmadik országokból vagy területekről az Unióba érkező egyes állatok, szaporítóanyagok és állati eredetű termékek Unióba történő belépésére, szállítására és belépést követő kezelésére vonatkozó állategészségügyi szabályokról szóló, felhatalmazáson alapuló bizottsági rendelet szintén ettől az időponttól alkalmazandó.
                  
               
                     (11)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            
               (1)   A határállomáson eljáró illetékes hatóság az alábbi feltételek teljesülése esetén engedélyezi a 2002/99/EK tanácsi irányelv 2. cikkének (4) bekezdésében meghatározott, az Unióból származó és valamely harmadik országba történő beléptetésük elutasítását követően oda visszaküldött állati eredetű termékek szállítmányainak az Unióba történő belépését:
               
                           a)
                        
                        
                           a szállítmányt az exportáló tagállam illetékes hatósága által kiállított eredeti hivatalos bizonyítvány vagy okmány kíséri, vagy annak elektronikus megfelelője, amelyet a hatósági ellenőrzéseknek az (EU) 2017/625 rendelet 131. cikkében említett és az (EU) 2019/1715 végrehajtási rendelettel létrehozott információkezelési rendszere (IMSOC) keretében nyújtottak be, illetőleg a bizonyítvány vagy okmány hitelesített másolata;
                        
                     
                           b)
                        
                        
                           a szállítmányt az Unión belüli rendeltetési helye szerinti illetékes hatóság nyilatkozata kíséri, amely megerősíti, hogy a szóban forgó hatóság hozzájárul a szállítmány fogadásához, és amely tartalmazza a szállítmány Unióba való visszaszállításakori rendeltetési helyét;
                        
                     
                           c)
                        
                        
                           a szállítmányt az alábbi okmányok egyike kíséri, amely tartalmazza a harmadik ország általi beléptetés elutasításának okát, adott esetben a harmadik országbeli kirakodás, tárolás és újbóli berakodás helyét és idejét, továbbá a következő információkat:
                           
                                       i.
                                    
                                    
                                       sértetlen eredeti pecséttel ellátott konténerek és csomagok esetében a szállítmányért felelős vállalkozó által tett nyilatkozat, amely megerősíti, hogy a szállítás az állati eredetű termékek típusának megfelelő feltételek mellett történt, és a szállítmány tartalma a szállítás során nem változott; vagy
                                    
                                 
                                       ii.
                                    
                                    
                                       a harmadik ország illetékes hatóságának vagy más hatóságának hivatalos nyilatkozata arról, hogy a d) pontban foglalt követelmények teljesültek;
                                    
                                 
                     
                           d)
                        
                        
                           amennyiben az állati eredetű termékeket harmadik országban kirakodták, a harmadik ország illetékes hatósága vagy más hatósága igazolta, hogy:
                           
                                       i.
                                    
                                    
                                       az állati eredetű termékek a harmadik országban a kirakodáson, tároláson és újbóli berakodáson kívül semmilyen más kezelés tárgyát nem képezték;
                                    
                                 
                                       ii.
                                    
                                    
                                       hatékony intézkedéseket léptettek életbe annak érdekében, hogy a harmadik országbeli kirakodás, tárolás és újbóli berakodás során elkerüljék az állati eredetű termékeknek a 2002/99/EK irányelv I. mellékletében felsorolt, állatokra átvihető betegségek kórokozóival való szennyeződését;
                                    
                                 
                                       iii.
                                    
                                    
                                       a harmadik országban történő kirakodás, tárolás és újbóli berakodás helye a harmadik országban történő kirakodás, tárolás és újbóli berakodás időpontjában nem tartozott a 2002/99/EK irányelv I. mellékletében felsorolt, állatokra átvihető betegség miatti állategészségügyi forgalmi korlátozás hatálya alá.
                                    
                                 
                     
            
               (2)   Az (1) bekezdés a) pontjától eltérve azokban az esetekben, amikor a szóban forgó rendelkezésben említett okmányokat nem az exportáló tagállam illetékes hatósága bocsátotta ki, a szállítmány származási helyét a szállítmányért felelős vállalkozó által bemutatott dokumentált bizonyítékok alapján más módon kell hitelesíteni.
            
            
               (3)   A határállomáson eljáró illetékes hatóság az (EU) 2019/1666 felhatalmazáson alapuló bizottsági rendelet 2. és 3. cikkével összhangban nyomon követi az állati eredetű termékek szállítmányainak rendeltetési helyükre történő szállítását és oda való megérkezését.
            
         
         
            2. cikk
            Ezt a határozatot 2019. december 14-től 2021. április 21-ig kell alkalmazni.
         
         
            3. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. november 28-án.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 18., 2003.1.23., 11. o.
         
         
            (2)  A Tanács 97/78/EK irányelve (1997. december 18.) a harmadik országokból a Közösségbe behozott termékek állategészségügyi ellenőrzésének megszervezésére irányadó elvek megállapításáról (HL L 24., 1998.1.30., 9. o.).
         
            (3)  Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).
         
            (4)  Az Európai Parlament és a Tanács (EU) 2016/429 rendelete (2016. március 9.) a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről („Állategészségügyi rendelet”) (HL L 84., 2016.3.31., 1. o.).
         
            (5)  A Bizottság (EU) 2019/2074 felhatalmazáson alapuló rendelete (2019. szeptember 23.) az (EU) 2017/625 európai parlamenti és tanácsi rendeletnek az Unióból származó és valamely harmadik országba történő beléptetés elutasítását követően oda visszaküldött bizonyos állat- és áruszállítmányok egyedi hatósági ellenőrzésének elvégzésére vonatkozó szabályok tekintetében történő kiegészítéséről (HL L 316., 2019.12.6., 6. o.).
         
            (6)  Bizottság (EU) 2019/1715 végrehajtási rendelete (2019. szeptember 30.) a hatósági ellenőrzések információkezelési rendszerének és a rendszer elemeinek működésére vonatkozó szabályok megállapításáról (a hatósági ellenőrzések információkezelési rendszeréről szóló rendelet) (HL L 261., 2019.10.14., 37. o.).
         
            (7)  A Bizottság (EU) 2019/1666 felhatalmazáson alapuló rendelete (2019. június 24.) az (EU) 2017/625 európai parlamenti és tanácsi rendeletnek a bizonyos áruszállítmányoknak a beléptetés helye szerinti határállomásról az Unión belüli rendeltetési létesítménybe történő szállítására és érkezésére vonatkozó nyomonkövetési feltételek tekintetében történő kiegészítéséről (HL L 255., 2019.10.4., 1. o.).